પતિ સમુદાયના શોપિંગ માટે ડક વર્થ લુઈસ નિયમોની ભલામણ કરવાનો છે, એવી હવા માત્રથી પત્ની સમુદાય પણ જાગી ગયો હતો. એમણે ઓફિસ કામના લીધે મોડા આવતાં અથવા મહિનો મહિનો બહારગામ રહેતા પતિઓને માટે નિયમો ઘડી કાઢ્યા છે. જેમ કે, સાંજે ક્યારેક મોડા આવનાર પતીએ બીજા દિવસ સવારે મોડા ઓફિસ જવાનું રહેશે. મન્થ એન્ડીંગના નામે છેલ્લું અઠવાડિયું મોડું આવનાર પતિએ આગામી મન્થની શરૂઆતમાં, પગારના બીજાં દિવસે, ચાલુ ઓફિસે ગુલ્લી મારી પત્નીને શોપિંગમાં સાથ આપવાનો રહેશે. સામાન્ય રીતે પતિઓએ મહિનામાં ચોક્કસ સમય ફેમિલી માટે ફાળવવાનો હોય છે. કોઈ પતિ ધારોકે મહિનાના પહેલાં પંદર દિવસમાં રોજ મોડો આવે તો પછીના પંદર દિવસમાંથી સાત દિવસ તો એણે રજા મૂકી ઘેર જ રહેવું પડે. જો પતિ બહારગામ પડ્યો રહે હોય તો બાકીના પંદર દિવસ રજા મૂકવી પડે. જોકે રજા દરમિયાન પતિની ફરજો વિષે રુલ કશું કહેતો નથી એટલે એ પરસ્પર સમજૂતીથી નક્કી કરવાનું રહશે.